Diari Oficial de la Generalitat Valenciana


Sumari del DOGV 9904, del 30-07-2024 (2024/7855)

RESOLUCIÓ de 26 de juliol de 2024, de la directora general d’Innovació i Inclusió Educativa, per la qual es dicten instruccions per a l’organització de l’atenció educativa domiciliària i hospitalària.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9904

Data del DOGV
:   30-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7855

CVE
:   IHQD-A-4362-4579

Data del document
:   26-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

La Llei orgànica 2/2006, de 3 de maig, d’educació, establix en l’article 71 que correspon a les administracions educatives assegurar els recursos necessaris perquè l’alumnat que requerisca una atenció educativa diferent de l’ordinària puga aconseguir el màxim desenrotllament possible de les seues capacitats personals i, en tot cas, els objectius establits amb caràcter general per a tot l’alumnat.

El Decret 104/2018, de 27 de juliol, del Consell, pel qual es desenrotllen els principis d’equitat i d’inclusió en el sistema educatiu valencià, establix que hi ha alumnat que, per presentar necessitats específiques de suport educatiu o per trobar-se en una situació personal, social o cultural desfavorida, requerix, temporalment o permanentment, una resposta educativa personalitzada i individualitzada ajustada a les seues necessitats, que garantisca la continuïtat del seu procés educatiu. Esta resposta ha de prevore tant les necessitats educatives relacionades amb aspectes curriculars, com aquelles de tipus afectiu personal.

La secció tercera del capítol VI de l’Orde 20/2019, de 30 d’abril, de la Conselleria d’Educació, Investigació, Cultura i Esport, per la qual es regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià, definix les directrius per a l’atenció domiciliària i hospitalària, les quals han sigut modificades parcialment per l’Orde 10/2023, de 22 de maig, de la Conselleria d’Educació, Cultura i Esport, per la qual es regulen i concreten determinats aspectes de l’organització i el funcionament de l’orientació educativa i professional en el sistema educatiu valencià.

L’atenció educativa domiciliària s’entén com el conjunt de mesures, procediments i suports previstos per a donar continuïtat al procés educatiu de l’alumnat, quan l’informe mèdic certifica que l’alumnat ha de romandre convalescent en el seu domicili per un període superior a dos mesos.

L’atenció educativa hospitalària es presta amb la mateixa finalitat a l’alumnat que ha de quedar-se ingressat en hospitals que disposen d’unitats pedagògiques hospitalàries.

L’atenció educativa domiciliària i hospitalària són mesures de resposta educativa que requerixen un pla de transició al centre docent, que es desenrotlla en termes d’acompanyament educatiu, promoció del benestar socioemocional i detecció de necessitats educatives derivades de les condicions personals i de salut.

Per tot el que s’ha exposat i de conformitat amb l’article 55.2 de l’Ordre 20/2019, de 30 d’abril, de la Conselleria d’Educació, Investigació, Cultura i Esport, per la qual es regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions (DOGV 9891, 12.07.2024), i el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació (DOGV 9661, 14.08.2023),

RESOLC

**TÍTOL I**

**Disposicions generals**

*Primer. Objecte*

Esta resolució té per objecte concretar l’organització de l’atenció educativa domiciliària i hospitalària per a donar resposta a l’alumnat que, per prescripció facultativa, es trobe hospitalitzat o en una situació de convalescència de llarga duració en el seu domicili.

*Segon. Àmbit d’aplicació*

1. L’àmbit d’aplicació de l’atenció educativa domiciliària és l’alumnat que, per prescripció mèdica, es troba convalescent en el seu domicili per un període superior a dos mesos i està escolaritzat en centres educatius ordinaris, en els quals cursa ensenyances de segon cicle d’Educació Infantil, Educació Primària, Educació Secundària Obligatòria i Batxillerat fins a la finalització del curs escolar de l’any natural en el qual complix díhuit anys, o en centres d’Educació Especial, inclosa l’etapa de Transició a la Vida Adulta, sostinguts amb fons públics del sistema educatiu valencià.

2. L’àmbit d’aplicació de l’atenció hospitalària és l’alumnat que es troba ingressat o rep atenció ambulatòria en hospitals sostinguts amb fons públics que disposen d’unitats pedagògiques hospitalàries (UPH) i està escolaritzat en centres educatius ordinaris, en els quals cursa ensenyances de segon cicle d’Educació Infantil, Educació Primària, Educació Secundària Obligatòria, Batxillerat fins a la finalització del curs escolar de l’any natural en què complix díhuit anys, o en centres d’Educació Especial, inclosa l’etapa de Transició a la Vida Adulta.

**TÍTOL II**

**Atenció educativa domiciliària**

CAPÍTOL I

*Procediment per a l’atenció educativa domiciliària*

*Tercer. Aspectes generals sobre el procediment d’atenció educativa domiciliària*

1. L’atenció educativa domiciliària és una mesura de caràcter temporal per a l’alumnat que presenta convalescència domiciliària de llarga duració, que té la consideració de necessitat específica de suport educatiu associada a condicions personals i que requerix una resposta educativa per a garantir la continuïtat del procés educatiu.

2. L’alumnat destinatari de l’atenció educativa domiciliària és el que s’especifica en l’apartat 1 del resolc segon d’esta resolució.

3. L’alumnat amb malalties cròniques que comporten períodes de convalescència intermitent també podrà acollir-se a l’atenció educativa domiciliària, quan l’informe mèdic preveja que esta convalescència intermitent puga prolongar-se durant almenys 4 mesos.

4. Així mateix, podran rebre atenció educativa domiciliària les alumnes que, per complicacions en el procés de gestació, hagen de quedar-se en el seu domicili o que, després del part, l’estat de salut faça necessària la convalescència domiciliària, en els dos casos per prescripció facultativa.

5. L’alumnat d’Educació Infantil podrà ser proposat per a rebre l’atenció educativa domiciliària en cas de presentar necessitats educatives especials o malalties que comprometen greument les seues condicions de salut, capacitats i necessitats, i, per tant, el seu desenrotllament integral.

6. Quan l’atenció educativa domiciliària es produïsca com a continuïtat de l’atenció educativa hospitalària en una unitat pedagògica hospitalària (UPH), en el moment de l’alta hospitalària, el professorat d’esta unitat informarà la família o representants legals de la possibilitat de sol·licitar esta atenció i facilitarà l’assessorament per a iniciar la tramitació de la sol·licitud.

7. L’autorització de l’atenció educativa domiciliària tindrà vigència dins del mateix curs escolar en el qual se sol·licite. Sense perjuí d’això, si l’alumnat continua requerint esta prestació, el curs següent es podrà fer una nova sol·licitud, en les condicions que es determinen en esta resolució.

8. Quan, d’acord amb l’informe mèdic, la convalescència es preveja inferior als dos mesos, no s’iniciarà el tràmit per a l’atenció educativa domiciliària i correspondrà al centre educatiu planificar i prestar l’atenció educativa durant este període. Per a això, la tutora o el tutor, amb la supervisió de la direcció d’estudis, organitzarà esta atenció, d’acord amb el procediment següent:

a) Es reunirà amb la família o representants legals de l’alumna o l’alumne per a analitzar la situació i valorar les millors condicions per a facilitar l’atenció.

b) Juntament amb l’equip educatiu concretarà:

– El calendari de reunions i la manera d’establir una comunicació fluida amb la família o representants legals, perquè puguen participar de manera activa en el procés d’atenció educativa.

– Les formes d’interacció que considere més adequades amb l’alumna o l’alumne, per a la qual cosa tindrà en compte totes les possibilitats oferides per les TIC.

– Les condicions per a la realització de les activitats i les proves d’avaluació.

– La previsió de les actuacions que es duran a terme per a facilitar la reincorporació a l’activitat lectiva presencial i que estaran arreplegades en el pla de transició.

*Quart. Termini de sol·licitud*

1. El termini de presentació de sol·licituds i documentació serà des de l’inici del curs escolar fins als dos mesos anteriors a la data de finalització del curs escolar d’acord amb la resolució que establix el període lectiu de cada curs escolar.

2. Tancat el termini de presentació de sol·licituds, no es tindrà en compte cap sol·licitud o modificació d’esta, ni documentació referida a la sol·licitud.

*Quint. Procediment general per al desenrotllament de l’atenció educativa domiciliària*

1. El procediment per a la sol·licitud d’adscripció de personal docent per a l’atenció educativa domiciliària de l’alumnat escolaritzat en les ensenyances que preveu l’àmbit d’aplicació d’esta resolució serà el següent:

a) La família o representants legals comunicaran la situació a la tutora o al tutor i presentaran en la secretaria del centre la sol·licitud i l’informe mèdic.

b) Simultàniament, mentres es tramita i es resol la sol·licitud, la direcció d’estudis organitzarà les condicions per a la planificació i la prestació de l’atenció educativa. La tutora o el tutor coordinarà l’equip educatiu per a planificar les mesures inicials perquè l’alumna o l’alumne puga continuar el procés d’ensenyança-aprenentatge i mantindre el vincle amb el professorat i el seu grup de referència.

c) La direcció o titularitat del centre crearà la sol·licitud a través del mòdul de gestió administrativa del sistema d’Innovació Tecnològica Administrativa de Centres i Alumnat (ITACA). Farà constar la data de sol·licitud de la família o representants legals i adjuntarà l’informe mèdic.

d) Rebuda la sol·licitud, el servici competent en matèria d’atenció educativa domiciliària valorarà la proposta i emetrà la resolució a través del mòdul de gestió administrativa d’ITACA.

e) La direcció o titularitat del centre entregarà la resolució a la família o representants legals i consignarà la data d’esta notificació en el mòdul de gestió administrativa d’ITACA.

f) Si la resolució és favorable i, per tant, comporta la provisió de personal docent per a l’atenció educativa domiciliària, la tutora o el tutor amb l’equip educatiu planificarà la resposta educativa i emetrà un informe educatiu al personal docent d’atenció educativa domiciliària quan s’incorpore.

g) Una vegada incorporat el personal docent per a l’atenció domiciliària, la direcció o titularitat del centre comunicarà la data d’incorporació a la direcció territorial d’educació corresponent i la tutora o el tutor li traslladarà l’informe educatiu amb la informació rellevant de l’alumna o l’alumne i la planificació de la resposta educativa.

h) En el moment en el qual l’alumnat deixe de requerir l’atenció educativa domiciliària, per incorporació al centre o perquè la família o representants legals renuncien, la direcció o titularitat del centre ho registrarà en el mòdul de gestió acadèmica d’ITACA, introduirà la data de finalització i el motiu, i ho comunicarà de manera simultània a la direcció territorial d’educació corresponent. La no comunicació d’esta circumstància serà constitutiva de falta administrativa.

i) El personal docent de l’atenció educativa domiciliària entregarà un informe trimestral i final a la direcció o titularitat del centre, en el qual deixarà constància dels aspectes treballats. A més, col·laborarà en l’avaluació i en el pla de transició de l’alumnat al centre.

2. La sol·licitud d’atenció educativa domiciliària (annex I) ha d’incloure:

– L’autorització per a l’entrada en el domicili familiar del professorat que durà a terme la docència directa amb l’alumna o l’alumne.

– El consentiment per a l’intercanvi d’informació entre el centre educatiu i el professorat encarregat de l’atenció educativa domiciliària.

– El compromís que una persona major d’edat, amb capacitat d’obrar conformement a les normes civils, estiga en el domicili familiar durant la prestació, independentment que l’alumnat que rebrà l’atenció educativa domiciliària haja arribat a la majoria d’edat.

3. L’informe mèdic ha de contindre el diagnòstic clínic, la duració estimada en mesos del període de convalescència domiciliària i, si presenta malalties infectocontagioses, les mesures preventives i pautes d’actuació que s’han de considerar. A més, l’informe mèdic ha de justificar que les condicions, les capacitats i les necessitats de l’alumnat estan afectades greument segons el diagnòstic clínic, i que l’assistència a classe suposa un alt risc per a la seua salut.

4. En l’informe mèdic ha de constar la firma del facultatiu, el segell de la institució o entitat i el número de col·legiació. L’absència d’estes dades serà motiu de denegació per defecte de contingut i forma.

5. Per a facilitar l’elaboració d’este informe, es podrà utilitzar el model que l’òrgan directiu amb competències en matèria d’atenció educativa domiciliària pose a la disposició dels centres docents, tenint en compte que s’acceptaran altres models sempre que continguen la informació bàsica referida en este punt.

6. A l’efecte d’acreditar la informació mèdica, seran vàlids els informes emesos per professionals del Sistema Valencià de Salut, d’altres administracions públiques que tracten habitualment l’alumnat o d’entitats concertades o conveniades amb la Seguretat Social o règims especials, en els casos en els quals l’alumnat tinga cobertura sanitària diferent de la de la Seguretat Social.

7. Si s’aporten informes mèdics d’entitats concertades o que tenen conveni amb règims especials, s’haurà d’aportar una còpia de les dos cares de la targeta d’afiliació al règim especial a on l’alumnat conste com a beneficiari.

8. En la valoració de la sol·licitud de l’atenció educativa domiciliària, l’informe mèdic tindrà caràcter prescriptiu, però no vinculant.

9. En els centres de titularitat de la Generalitat, l’òrgan directiu amb competències en matèria de personal docent assignarà professorat addicional en el centre docent perquè realitze l’atenció educativa domiciliària.

10. En els centres privats concertats o en aquells centres públics de titularitat diferent de la Generalitat, la resolució s’emetrà juntament amb l’òrgan directiu amb competències en matèria de centres docents perquè s’autoritze el pagament delegat d’este professorat.

11. Una vegada notificada la finalització de l’atenció educativa domiciliària, la direcció o titularitat del centre també haurà de registrar en el mòdul de gestió d’ITACA el seguiment del procés, els resultats obtinguts, l’acreditació documental de les coordinacions entre el professorat implicat, el registre d’assistència al domicili del personal docent d’atenció domiciliària amb la firma de la família o dels representants legals de l’alumne o l’alumna (annex II) i l’informe trimestral i final. A més, s’indicarà si està previst sol·licitar l’atenció educativa domiciliària el curs següent.

12. En l’informe educatiu haurà de constar: dades del centre i de la tutora o el tutor, informació rellevant de l’alumna o l’alumne i de l’entorn sociofamiliar, orientacions de mesures de resposta educativa aplicades prèviament, la programació d’aula personalitzada, les activitats i les proves d’avaluació tenint en compte les necessitats específiques de suport educatiu derivades de les seues condicions personals de salut.

13. Quan es tracte d’alumnat amb necessitats específiques de suport educatiu, l’equip o departament d’orientació educativa o el personal que presta este servici en els centres privats concertats col·laborarà en l’elaboració de l’informe educatiu per a la planificació de la resposta educativa.

14. Quan finalitze el període de convalescència i, per prescripció facultativa, l’alumnat que haja d’incorporar-se al centre docent de manera progressiva, es podrà compatibilitzar l’atenció educativa domiciliària amb l’assistència parcial en el centre docent, sempre que el còmput total d’hores entre l’assistència en el centre i la docència en el domicili no supere les hores lectives setmanals de l’alumnat. Esta situació podrà prolongar-se un màxim de 15 dies lectius des de l’informe d’alta.

15. L’informe final ha de prevore el pla de transició dissenyat juntament amb la tutora o el tutor comptant amb la col·laboració de la família o representants legals per a la incorporació al centre docent o la continuïtat en l’atenció educativa domiciliària, segons la situació.

16. En el cas que es prolongue el període de convalescència indicat inicialment en l’informe mèdic, el servici responsable de l’òrgan directiu amb competències en matèria d’atenció educativa domiciliària sol·licitarà l’actualització de l’informe mèdic.

17. Si l’alumna o l’alumne continua requerint esta atenció a la finalització del curs escolar, la direcció o titularitat del centre haurà de registrar la finalització amb data de 30 de juny i, si és el cas, fer una nova sol·licitud a l’inici del curs següent.

18. La direcció o titularitat del centre docent, en col·laboració amb la inspecció educativa del centre, supervisarà la prestació de l’atenció educativa domiciliària i qualsevol variació que es produïsca en la situació de l’alumnat atés, i especialment del pla de transició al centre docent d’acord amb el resolc quint d’esta resolució.

*Sext. Procediment per a l’atenció educativa domiciliària per salut mental*

1. En les situacions de convalescència per trastorn greu mental, se seguirà el mateix procediment que el referit en el resolc quint d’esta resolució, amb les particularitats que s’especifiquen a continuació.

2. Si l’alumna o l’alumne té diagnosticat un trastorn greu de salut mental, l’informe mèdic contindrà les dades assenyalades en el resolc quint d’esta resolució i, a més, haurà de ser firmat per personal de psiquiatria. S’haurà d’adjuntar l’informe de coordinació entre servicis i el pla terapèutic elaborat entre la unitat de salut mental, el professorat d’orientació educativa del centre educatiu i, si és el cas, altres professionals de servicis socials (annexos VIII i IX de la Resolució conjunta d’11 de desembre de 2017, de la Conselleria d’Educació, Investigació, Cultura i Esport i la Conselleria de Sanitat Universal i Salut Pública). La valoració sociopsicopedagògica és prescriptiva i ha d’estar actualitzada, i s’emetrà el corresponent informe sociopsicopedagògic amb la identificació de les necessitats educatives, el consentiment informat, l’acta conjunta de l’equip docent i l’audiència a la família.

3. El pla terapèutic haurà de prevore el pla de transició al centre educatiu i la prestació de l’atenció educativa domiciliària per a 4 mesos, inclosa la incorporació.

4. Després de finalitzar este termini, si es prolonga el període de convalescència indicat, el servici responsable de l’òrgan directiu amb competències en matèria d’atenció educativa domiciliària sol·licitarà l’actualització de l’informe mèdic i del pla terapèutic.

5. Per a valorar la conveniència de l’atenció educativa domiciliària per a l’alumnat amb trastorns greus de salut mental, el servici responsable de l’òrgan directiu amb competències en matèria d’atenció educativa domiciliària podrà comptar amb l’assessorament del professorat d’orientació educativa de la unitat especialitzada d’orientació que dona suport a les intervencions terapèutiques, tal com s’indica en l’article 32.4.b de l’Orde 10/2023, de 22 de maig.

6. Si l’alumnat es troba en situació de vulnerabilitat socioeducativa i té una intervenció o seguiment per part dels servicis socials o del personal de treball social de les unitats especialitzades d’orientació, este també participarà, dins de l’àmbit de les seues competències. Per a l’alumnat amb diagnòstic de trastorn greu mental, caldrà tindre en compte les orientacions dels dispositius de salut mental que l’atenen.

*Sèptim. Procediment per a l’atenció educativa domiciliària de l’alumnat que cursa Batxillerat*

1. Per a l’alumnat escolaritzat en Batxillerat, se seguirà el mateix procediment que el referit en el resolc quint d’esta resolució, amb les particularitats que s’especifiquen a continuació.

2. Quan la convalescència estiga compresa entre els dos i els sis mesos, es tindrà en compte la titularitat del centre en el qual l’alumnat està escolaritzat:

a) Per a l’alumnat escolaritzat en centres docents de titularitat de la Generalitat, els òrgans directius amb competències en matèria de centres docents, personal docent i atenció educativa domiciliària resoldran la designació d’una professora o un professor per a l’atenció educativa domiciliària, adscrita o adscrit al centre educatiu de l’alumnat, i l’autorització de l’accés de l’alumnat a les aules virtuals de la seu provincial del Centre Específic d’Educació a Distància (CEED-CV) en totes les matèries del curs en les quals estiga matriculat.

b) Per a l’alumnat escolaritzat en centres docents concertats, els òrgans directius amb competències en matèria de centres docents i atenció educativa domiciliària resoldran l’autorització del pagament delegat del professorat que realitze l’atenció educativa domiciliària i l’accés de l’alumnat a les aules virtuals de la seu provincial del Centre Específic d’Educació a Distància (CEED-CV) de totes les matèries en les quals estiga matriculat.

3. Després de finalitzar este termini d’autorització, en el cas de prolongar-se el període de convalescència indicat, el servici competent en atenció educativa domiciliària sol·licitarà l’actualització de l’informe mèdic i es gestionarà el trasllat de matrícula al CEED-CV de totes les matèries en les quals l’alumnat estiga matriculat. La prestació de l’atenció educativa domiciliària s’ampliarà fins a 3 mesos més amb la finalitat de fer un acompanyament en el pla de transició a l’educació a distància.

4. Quan la convalescència siga superior als sis mesos, amb caràcter general per a tot l’alumnat escolaritzat en centres docents sostinguts amb fons públics que es trobe en esta situació, els òrgans directius amb competències en matèria de centres docents, personal docent i atenció educativa domiciliària resoldran l’autorització del trasllat de matrícula a la seu provincial del CEED-CV i la designació d’una professora o un professor per a l’atenció educativa domiciliària adscrit a esta seu per un temps màxim de 3 mesos amb la finalitat de fer un acompanyament en el pla de transició a l’educació a distància.

5. En el cas que hi haja circumstàncies personals o de salut degudament justificades que no facen aconsellable el trasllat de matrícula, l’alumnat continuarà matriculat en el seu centre docent i es donarà accés a les aules virtuals de la seu provincial del CEED-CV.

6. Una vegada emesa la resolució conjunta dels òrgans directius corresponents, si el període de convalescència és inferior a sis mesos, la direcció o la titularitat del centre educatiu gestionarà l’accés de l’alumna o alumne a la modalitat a distància. En el cas que el període siga superior a sis mesos, assessorarà i, si és el cas, col·laborarà amb l’alumnat i les famílies o representants legals en el trasllat de matrícula a la seu provincial del CEED-CV, segons es determine en la resolució esmentada.

7. El CEED-CV serà el responsable de la docència i l’avaluació de l’alumnat, a pesar que este mantindrà la reserva de plaça en el seu centre de referència, a fi de garantir que puga reincorporar-se en el moment en el qual la millora en el seu estat de salut ho possibilite.

*Octau. Esmena i millora de la sol·licitud*

1. En el procés de valoració, el servici responsable de l’òrgan directiu amb competències en matèria d’atenció educativa domiciliària podrà requerir la presentació de documentació addicional o la realització de les esmenes que es consideren oportunes, en el termini de 10 dies hàbils des de la notificació, d’acord amb l’article 68 de la Llei 39/2015, d’1 d’octubre, del procediment administratiu comú de les administracions públiques.

2. Transcorregut este període sense que la sol·licitud haja sigut esmenada, l’òrgan directiu amb competències en matèria d’atenció educativa domiciliària dictarà una resolució desestimatòria per falta de documentació prescriptiva o requerida.

*Nové. Causes de la denegació de l’atenció educativa domiciliària*

L’atenció educativa domiciliària serà denegada en les situacions següents:

1. L’alumnat no complix els requisits que establix l’Orde 20/2019, de 30 d’abril, i esta resolució.

2. Les sol·licituds no complixen en contingut i/o forma el que establix el procediment d’atenció educativa domiciliària que regula esta resolució.

3. Les condicions de salut, les capacitats i les necessitats de l’alumnat no estan greument compromeses, d’acord amb els diagnòstics clínics.

4. Els casos de consum o abús de substàncies i altres conductes addictives, perquè ja hi ha una mesura específica regulada per la Resolució conjunta de 18 de novembre de 2022, de la Direcció General d’Inclusió Educativa i de la Direcció General de Salut Pública i Addiccions, per la qual s’establix el protocol d’actuació per a la detecció de conductes d’abús o tràfic de drogues i altres addiccions.

5. L’alumnat diagnosticat de trastorns del neurodesenrotllament o de conducta que no patix una malaltia física, ja que hi ha una regulació específica respecte a les possibles modalitats d’escolarització i a l’organització de la resposta a les seues necessitats educatives.

6. L’alumnat amb trastorns greus de salut mental en els quals, d’acord amb els informes mèdics, la seua evolució i les recomanacions de la comunitat científica, no s’aconselle la desvinculació del context escolar i social.

7. L’alumnat que, en el moment de la sol·licitud, es trobe en un període de crisi aguda que implique una disminució significativa de la seua capacitat cognitiva i dificulte la seua participació en el procés d’aprenentatge.

8. L’alumnat que estiga ingressat o rebent atenció en hospitals de dia o dispositius similars en horari lectiu durant més de la mitat de la jornada escolar.

*Dècim. Justificació de les faltes d’assistència de l’alumnat*

1. Una vegada autoritzada l’atenció educativa domiciliària, la direcció d’estudis considerarà justificades les faltes d’assistència registrades fins al moment.

2. La família o representants legals han de garantir la participació de l’alumnat en l’horari acordat per a l’atenció educativa domiciliària.

3. El personal docent d’atenció educativa domiciliària registrarà l’assistència de l’alumnat a les sessions planificades i, en cas d’absència, arreplegarà la documentació justificativa. Quinzenalment, entregarà esta documentació a la direcció d’estudis del centre, que actuarà davant de situacions d’absentisme, d’acord amb la normativa vigent.

CAPÍTOL II

*Professorat per a l’atenció educativa domiciliària*

*Onzé. Especialitats docents per a l’atenció educativa domiciliària*

1. L’article 58.1 de l’Orde 20/2019, de 30 d’abril, establix el professorat que pot ser proposat, segons el cas, per a realitzar l’atenció educativa domiciliària.

2. Tenint en compte això, segons l’etapa i les necessitats de l’alumnat, en els centres docents sostinguts amb fons públics del sistema educatiu valencià, es proposarà el personal docent següent:

a) En Educació Infantil, amb caràcter general, es designaran docents de l’especialitat d’Educació Infantil i, per a l’alumnat amb necessitats educatives especials, de l’especialitat de Pedagogia Terapèutica.

b) En Educació Primària, amb caràcter general, es designaran docents de l’especialitat d’Educació Primària i, per a l’alumnat amb necessitats educatives especials, de l’especialitat de Pedagogia Terapèutica.

c) En Educació Secundària Obligatòria, amb caràcter general, es designarà professorat d’Educació Secundària de les especialitats que permeten impartir els àmbits sociolingüístic i científic, segons l’article 2 i l’article 3 de l’Orde 67/2013, de 25 de juny, de la Conselleria d’Educació, Cultura i Esport, per la qual es regula la catalogació i l’habilitació de llocs de treball d’àmbit per a la seua provisió per funcionaris docents en centres públics de la Comunitat Valenciana que impartisquen l’etapa d’Educació Secundària Obligatòria. Per a l’alumnat amb necessitats educatives especials, segons el perfil, es podran proposar mestres de l’especialitat de Pedagogia Terapèutica.

d) En Batxillerat, segons el perfil i les necessitats de l’alumnat, es podrà designar professorat d’Educació Secundària de l’àmbit sociolingüístic o de l’àmbit científic segons la modalitat de Batxillerat que cursa l’alumna o l’alumne o professorat de l’especialitat d’orientació educativa, d’acord amb les necessitats de l’alumnat i segons determine l’òrgan directiu competent en atenció domiciliària.

e) En els centres d’Educació Especial, es designaran docents de l’especialitat de Pedagogia Terapèutica.

3. En els centres privats concertats, per a la contractació de personal docent del cos de mestres, es tindrà en compte el Reial decret 476/2013, de 21 de juny, pel qual es regulen les condicions de qualificació i de formació que han de posseir els mestres dels centres privats d’Educació Infantil i d’Educació Primària, i, per a la contractació de professorat del cos de Secundària, el Reial decret 187/2023, de 21 de març, pel qual es modifica el Reial decret 860/2010, de 2 de juliol, pel qual es regulen les condicions de formació inicial del professorat dels centres privats per a exercir la docència en les ensenyances d’Educació Secundària Obligatòria o de Batxillerat.

*Dotzé. Coordinació del professorat*

1. El personal docent d’atenció educativa domiciliària estendrà acta de les reunions de coordinació que mantinga amb el professorat del centre docent, que ha de firmar juntament amb el tutor o la tutora de l’alumna o l’alumne i, si és el cas, amb el professorat de les àrees o matèries. Quinzenalment, entregarà l’acta a la direcció d’estudis del centre docent de referència de l’alumnat.

2. Este personal docent entregarà quinzenalment, a la direcció d’estudis del centre de referència de l’alumnat, el document de control d’assistència i les actes de coordinació.

3. La tutora o el tutor farà el seguiment del procés d’ensenyança-aprenentatge de l’alumnat objecte d’atenció educativa domiciliària i afavorirà la continuïtat de les relacions amb el seu grup de companyes i companys.

*Tretzé. Horari del personal docent que realitza l’atenció educativa domiciliària*

1. L’atenció educativa domiciliària es realitzarà d’acord amb l’etapa educativa i coincidint amb el calendari lectiu corresponent al curs escolar, en un horari que coincidisca amb la jornada escolar.

2. La direcció d’estudis ha d’organitzar l’horari amb criteris pedagògics vetlant per l’interés del menor o la menor. Per a garantir la compatibilitat de l’atenció educativa amb els tractaments mèdics i el seguiment sanitari, la família o representants legals ha d’informar de les cites programades amb previsió per a reorganitzar l’horari dins de les possibilitats. Preferiblement, l’atenció educativa domiciliària superarà les 2 hores al dia.

3. Els mòduls horaris de docència directa en el domicili seran els següents:

a) Per al segon cicle d’Educació Infantil i Educació Primària: 7 hores lectives a la setmana i mitja hora setmanal per a les reunions de coordinació amb el centre a on estiga escolaritzat l’alumnat. Esta coordinació pot ser agrupada de manera que permeta una coordinació quinzenal d’1 hora de duració.

b) Per a l’Educació Secundària Obligatòria: 5 hores lectives a la setmana en cada un dels àmbits sociolingüístic i científic, que equival a 1 hora diària de classe en cada àmbit i una hora setmanal per cada àmbit per a fer les reunions de coordinació amb el centre a on estiga escolaritzat l’alumnat. En esta etapa, l’alumnat amb necessitats específiques de suport educatiu podrà ser atés per una mestra o un mestre de Pedagogia Terapèutica, sempre que l’equip especialitzat d’orientació del centre ho considere més adequat; circumstància que s’ha de fer constar en la sol·licitud que la direcció o titularitat del centre remeta a la Direcció Territorial d’Educació.

c) Per al Batxillerat: el professorat designat dedicarà 6 hores lectives a la setmana d’acompanyament personalitzat en el domicili i 1 hora setmanal per a la coordinació amb la tutora o el tutor i amb el professorat del centre o centres de referència de l’alumnat atés.

4. El control d’assistència del personal docent d’atenció educativa domiciliària es farà mitjançant un registre diari, d’acord amb l’annex II, que firmarà, en cada una de les sessions, la família o representants legals de l’alumnat o la persona que designen per a quedar-se en el domicili. Este registre inclourà també les modificacions que es puguen produir durant els períodes d’atenció.

5. En el cas que es produïsca una alternança entre períodes d’hospitalització i atenció educativa domiciliària d’una duració màxima de 30 dies naturals, el personal docent assignat per a la docència en el domicili no modificarà la seua condició laboral i actuarà com a professorat de suport en el centre docent de referència de l’alumnat atés, amb la supervisió de la direcció d’estudis, durant el temps que dure l’hospitalització.

**TÍTOL III**

**Atenció educativa hospitalària**

CAPÍTOL I

*Procediment per a l’atenció educativa hospitalària*

*Catorzé. Procediment per al desenrotllament de l’atenció educativa hospitalària*

L’atenció educativa hospitalària és la mesura per a donar continuïtat al procés educatiu de l’alumnat que s’ha de quedar hospitalitzat i es desenrotlla en la unitat pedagògica hospitalària situada a l’hospital, seguint el procediment següent:

1. Quan una alumna o un alumne curse nivells i ensenyances previstes en esta resolució i es trobe en situació d’hospitalització, el personal docent de la unitat pedagògica hospitalària es posarà en contacte amb la família o representants legals per a oferir-los la prestació i, d’acord amb la seua situació mèdica i la previsió de la duració de l’ingrés, organitzarà l’atenció educativa, que podrà realitzar-se en les dependències de la unitat pedagògica hospitalària o en l’habitació de la malalta o del malalt.

2. Si la previsió del període d’hospitalització és superior a 15 dies, continus o en alternança amb períodes d’atenció educativa domiciliària per patologia de llarga duració o crònica, el personal docent de la unitat pedagògica hospitalària aplicarà el procediment següent:

a) El personal docent de la unitat pedagògica hospitalària sol·licitarà a la família o representants legals l’autorització mitjançant el document de consentiment informat per a l’intercanvi d’informació amb el centre docent en el qual estiga escolaritzat l’alumnat.

b) El personal docent de la unitat pedagògica hospitalària contactarà amb el centre docent i li aportarà una còpia del document de consentiment informat.

c) Una vegada rebuda la comunicació de l’atenció educativa hospitalària, la direcció o titularitat del centre remetrà al personal docent de la unitat pedagògica hospitalària l’informe educatiu realitzat juntament amb la tutora o el tutor, en el termini màxim de 7 dies lectius. Per a agilitzar la tramitació, podrà remetre’s per correu electrònic corporatiu.

d) La direcció d’estudis, amb la col·laboració de la tutora o del tutor, coordinarà l’arreplega de la informació necessària per a elaborar l’informe educatiu i organitzar les coordinacions internes del professorat, així com el calendari de coordinacions entre la tutora o el tutor i el personal docent que du a terme l’atenció educativa hospitalària.

e) El personal docent responsable de l’atenció emetrà un informe trimestral i final de l’atenció educativa hospitalària que serà remés al centre docent.

f) El personal docent responsable de l’atenció registrarà diàriament les dades de l’alumnat atés, amb la indicació de la data d’inici i finalització de l’atenció realitzada, les coordinacions i l’etapa educativa, per a la qual cosa salvaguardarà l’anonimat mitjançant la codificació de les dades identificatives amb les inicials del nom i dels cognoms.

3. En este procediment es farà ús del document de consentiment informat de la Resolució de 23 de desembre de 2021, de la directora general d’Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats.

4. En l’informe educatiu haurà de constar: dades del centre i de la tutora o del tutor, informació rellevant de l’alumna o l’alumne i de l’entorn sociofamiliar, orientacions de mesures de resposta educativa aplicades prèviament, la programació d’aula personalitzada, les activitats i les proves d’avaluació atenent les necessitats específiques de suport educatiu derivades de les seues condicions personals de salut.

5. L’informe final ha de prevore el pla de transició dissenyat juntament amb la tutora o el tutor comptant amb la col·laboració de la família o representants legals per a la incorporació al centre docent o la continuïtat en l’atenció educativa domiciliària, segons el cas.

6. La unitat pedagògica hospitalària arxivarà una còpia de la documentació generada en el procediment de cada alumna i alumne durant el període de l’atenció educativa hospitalària.

CAPÍTOL II

*Condicions de les unitats pedagògiques hospitalàries (UPH)*

*Quinzé. Habilitació d’unitats pedagògiques hospitalàries*

1. Correspon a la conselleria amb competències en matèria d’educació autoritzar la creació, habilitació o no funcionament de les unitats pedagògiques hospitalàries, d’acord amb les necessitats detectades i amb els informes favorables de la Direcció Territorial d’Educació i de la comissió de coordinació referida en el resolc trenta-dosé d’esta resolució.

2. La conselleria amb competències en matèria d’educació establirà, amb càrrec en els programes de gasto corresponent, la dotació de professorat i de recursos materials.

3. L’equipament tecnològic haurà de ser dotat per l’òrgan directiu amb competències en matèria de tecnologies de la informació i la comunicació, a proposta de l’òrgan directiu amb competències en matèria d’atenció educativa hospitalària, que establirà els mecanismes de coordinació necessaris amb la gerència de l’hospital al qual pertany la unitat pedagògica hospitalària perquè el seu funcionament i manteniment siga compatible i estiga integrat en el conjunt de l’equipament tècnic i tecnològic de l’hospital.

4. Les agrupacions pedagògiques hospitalàries comptaran amb una assignació econòmica específica per a gastos de funcionament, que s’ajustarà a la normativa general vigent en matèria de gestió econòmica de centres.

*Setzé. Espais i recursos materials*

1. Les unitats pedagògiques hospitalàries hauran de comptar amb un despatx que servisca de sala per al personal docent i que disposarà del mobiliari adequat facilitat per la conselleria amb competències en matèria d’educació, i connexió a internet, que ha de facilitar el mateix hospital o, en qualsevol cas, la conselleria amb competències en matèria de sanitat.

2. Cada unitat pedagògica hospitalària tindrà un espai per a realitzar la docència directa amb l’alumnat hospitalitzat, que haurà de reunir les condicions següents:

a) Ser accessible per a l’alumnat i estar pròxim a les zones i els servicis en els quals estiga ingressat.

b) Estar dotada amb el mobiliari i l’equipament equivalent a les unitats escolars ordinàries, segons la modulació establida per la conselleria competent en matèria d’educació, considerant les adequacions que puga necessitar l’alumnat que s’atén.

c) Comptar amb els mitjans necessaris per a l’ús de les tecnologies de la informació i la comunicació.

3. L’òrgan directiu amb competències en matèria d’atenció educativa hospitalària acordarà amb el corresponent òrgan directiu amb competències en matèria de tecnologies de la informació i la comunicació el manteniment dels recursos TIC necessaris per a l’adequat acompliment de les funcions docents de les unitats pedagògiques hospitalàries.

4. Els recursos materials de les unitats pedagògiques hospitalàries hauran d’estar degudament inventariats i seran per a ús exclusiu de l’alumnat i del personal docent d’estes unitats.

*Desseté. Organització i funcionament*

1. Per a l’organització i el funcionament de la unitat pedagògica hospitalària, l’atenció educativa es planificarà d’acord amb l’article 57 de l’Orde 20/2019 (<https://dogv.gva.es/datos/2019/05/03/pdf/2019_4442.pdf>).

2. L’atenció educativa hospitalària es planifica d’acord amb les necessitats de l’alumnat i s’ajusta de manera flexible a la duració del període d’hospitalització, considerant que té prioritat l’alumnat que està en les situacions següents:

a) Alumnat en edat d’escolarització obligatòria (6-16 anys) i alumnat de 2n cicle d’Educació Infantil (3-5 anys):

– Alumnat l’hospitalització del qual es preveu per un període superior a 30 dies, continus o en alternança amb períodes d’atenció domiciliària, per patologia de llarga duració o crònica (llarga estada).

– Alumnat l’hospitalització del qual es preveu per un període comprés entre 15 i 30 dies (mitja estada).

– Alumnat l’hospitalització del qual es preveu per un període inferior a 15 dies (curta estada).

En funció de la gravetat, s’establiran altres prioritats que valore el personal docent.

b) Alumnat que cursa Batxillerat o Formació Professional Bàsica:

Una vegada coberta la demanda corresponent a l’alumnat d’ensenyances obligatòries i del segon cicle d’Educació Infantil, es podrà atendre este alumnat. L’atenció educativa serà d’assessorament i suport a l’estudi, materials de consulta, bibliografia, i qualssevol altres que afavorisquen les seues possibilitats d’autoformació.

2. Cada docent de la unitat pedagògica hospitalària serà el referent d’un grup d’alumnat, així com de les seues famílies o representants legals i del personal sanitari.

3. En coordinació amb el personal sanitari, es farà la valoració diària de la informació disponible respecte a l’alumnat de nou ingrés a l’hospital: edat, patologia, duració prevista de la seua hospitalització; així com presa de contacte amb la família per a iniciar, si és el cas, la comunicació amb el centre educatiu de referència.

4. Planificació del treball que es desenrotllarà amb cada alumna i alumne susceptible de ser atés. Esta planificació podrà ser revisada diàriament o setmanalment en funció de les necessitats de l’alumnat hospitalitzat.

5. La comunicació d’incorporació a la unitat pedagògica hospitalària i la sol·licitud de l’informe educatiu al centre docent és prescriptiva per a l’alumnat amb una previsió d’hospitalització superior a 15 dies, continus o en alternança amb períodes d’atenció educativa domiciliària, per patologia de llarga duració o crònica; per a la qual cosa serà necessari firmar prèviament el document de consentiment informat de la família o representants legals.

6. En estes situacions, s’elaborarà un informe trimestral i final de les activitats que s’han desenrotllat amb este alumnat, a fi de traslladar esta informació al centre docent a on estiga escolaritzat.

7. El personal docent de la unitat pedagògica hospitalària es coordinarà setmanalment amb el centre docent per a garantir la continuïtat educativa, reforçar el benestar emocional i mantindre el sentit de pertinença al grup de companyes i companys, considerant que les accions educatives es dirigiran, no sols a treballar continguts acadèmics, sinó també a donar suport emocional i social en les relacions personals amb el seu context pròxim, i a dissenyar el pla de transició al centre docent o a l’atenció educativa domiciliària.

8. Quan la previsió d’hospitalització de l’alumne o l’alumna siga inferior a quinze dies, el personal docent de la unitat pedagògica hospitalària, amb la supervisió de la persona coordinadora, articularà el procediment més adequat a cada cas.

9. Haurà de fer-se un registre diari i una valoració de les intervencions realitzades durant la setmana.

*Dihuité. Participació i col·laboració*

1. La unitat pedagògica hospitalària podrà establir col·laboracions amb associacions i entitats públiques i privades sense ànim de lucre per a complementar les actuacions que es desenrotllen a través de la docència directa amb l’alumnat hospitalitzat. Estes actuacions han d’estar autoritzades per la gerència de l’hospital i l’òrgan directiu amb competències en matèria d’atenció educativa hospitalària, s’han de comunicar a les famílies o representants legals, han de ser aprovades pel claustre, coordinades per la persona coordinadora de l’agrupació pedagògica hospitalària i registrades en el pla d’activitats.

2. La conselleria amb competències en matèria d’educació i la conselleria amb competències en matèria de sanitat promouran, coordinadament i amb els mitjans al seu abast, la participació d’altres institucions públiques i entitats privades sense ànim de lucre en el desenrotllament d’actuacions dirigides a afavorir la inserció social i afectiva de l’alumnat que patix una malaltia, així com d’actuacions que proporcionen suport a les seues famílies.

3. Es podran dur a terme, amb l’autorització de la gerència de l’hospital i d’òrgans directius amb competències en matèria de salut i atenció educativa hospitalària, les gestions pertinents per a millorar les condicions espacials, pedagògiques i d’accessibilitat de les unitats pedagògiques hospitalàries.

CAPÍTOL III

*Personal docent de les unitats pedagògiques hospitalàries (UPH)*

*Denové. Perfil professional docent*

El perfil professional docent per a accedir a un lloc de treball en la unitat pedagògica hospitalària té les característiques següents:

a) Tindre disponibilitat de treball en equip i capacitat d’adaptació a un entorn sanitari i amb professionals d’un equip multidisciplinari.

b) Ser capaç de diferenciar i respectar les funcions pròpies en relació amb altres especialitats professionals.

c) Tindre capacitat d’integrar-se en l’equip com a membre actiu d’este.

d) Tindre actitud per a fer un bon acolliment a l’alumnat i als nous docents que s’incorporen a la unitat pedagògica hospitalària, així com saber gestionar els conflictes que pogueren donar-se.

e) Sensibilitat i experiència en el treball amb alumnat en l’etapa de la infància i l’adolescència, i amb qui presente necessitats educatives especials per a comprendre millor el seu comportament i oferir una resposta educativa adequada.

f) Saber crear un clima de seguretat i confiança que permeta l’establiment d’un vincle amb l’alumnat amb la condició d’afavorir el desenrotllament de les seues capacitats cognitives, afectives i socials.

g) Ser capaç d’afrontar diferents matèries curriculars.

h) Disposar de comunicació assertiva i de bona capacitat de relació.

*Vinté. Especialitats docents per a l’atenció educativa hospitalària*

1. El personal docent de les unitats pedagògiques hospitalàries serà professorat de les especialitats d’Educació Infantil, Educació Primària o Pedagogia Terapèutica i professorat d’Educació Secundària d’alguna especialitat per a impartir els àmbits sociolingüístic o científic.

2. La provisió de llocs serà per comissió de servicis preferiblement, d’acord amb els procediments establits per l’òrgan directiu amb competències en matèria de personal.

3. En la designació del personal docent de totes les especialitats que es destinarà a una unitat pedagògica hospitalària, es valorarà la possessió del certificat de capacitació en llengua estrangera: anglés, d’acord amb el que regule l’òrgan directiu amb competències en matèria de polítiques lingüístiques; la formació específica en l’ús de la plataforma Aules per a la formació en línia, o plataformes similars usades amb esta mateixa finalitat; la competència digital docent, i els cursos de formació realitzats sobre atenció educativa domiciliària i hospitalària organitzats pels CEFIRE.

4. El nombre de llocs docents assignats a cada unitat pedagògica hospitalària es determinarà des de l’òrgan directiu amb competències en matèria d’atenció educativa hospitalària, en coordinació amb l’òrgan directiu amb competències en matèria de personal docent, a proposta de les respectives direccions territorials d’educació o de la direcció general competent en matèria d’atenció educativa hospitalària. Per a realitzar esta designació, es valorarà el nombre d’alumnes atés en l’hospital, l’etapa educativa que cursa, l’existència d’una unitat pediàtrica en el centre hospitalari i la disponibilitat d’un espai físic adequat per a desenrotllar la tasca docent.

5. En cas de l’existència de llocs docents vacants en alguna unitat pedagògica hospitalària, la direcció territorial d’educació corresponent farà la proposta de personal a l’òrgan directiu amb competències en matèria d’atenció educativa hospitalària perquè valore la seua idoneïtat i li done trasllat a l’òrgan directiu amb competències en matèria de personal docent.

6. Els llocs docents de les unitats pedagògiques hospitalàries es catalogaran com a itinerants i tindran la consideració de llocs d’especial dificultat, i amb l’objectiu d’oferir una millor qualitat de l’atenció, la conselleria amb competències en matèria d’educació facilitarà la continuïtat i especialització del personal docent que els ocupa.

*Vint-i-uné. Horari del personal docent que du a terme l’atenció educativa hospitalària*

1. L’horari del personal docent es concretarà a principis de curs, a pesar que, en cas necessari, podrà ser revisat i modificat durant el curs. La modificació de l’horari haurà de comptar amb l’autorització per escrit de la direcció territorial corresponent, previ informe de la inspecció educativa. Haurà d’estar distribuït de dilluns a divendres, de manera que s’aprofite millor l’aprenentatge de l’alumnat i tenint en compte els horaris i les rutines del centre hospitalari (realització de proves diagnòstiques, cures, visites mèdiques, horaris de menjars, etc.), així com qualsevol altra circumstància que afecte l’alumnat hospitalitzat.

2. L’atenció educativa hospitalària es farà coincidint amb el calendari lectiu corresponent al curs escolar. L’horari general es desenrotllarà en la franja de 8:30 a 17:00 h, de dilluns a divendres. S’ha de respectar un marge mínim d’1 hora i 30 minuts per al dinar i el descans de l’alumnat hospitalitzat. Este interval separa les sessions de matí i vesprada. Així mateix, la sessió de la vesprada no podrà tindre una duració inferior a 1 hora i 30 minuts ni acabar abans de les 16:00 h. Sense perjuí d’això, d’acord amb les característiques de la unitat i les necessitats de l’alumnat, la persona coordinadora de l’agrupació pedagògica hospitalària o el personal docent responsable d’esta podrà sol·licitar a la direcció territorial corresponent l’aprovació d’un horari especial.

3. D’acord amb el Decret 58/2021, de 30 d’abril, del Consell, sobre la jornada lectiva del personal docent, les hores dedicades a l’activitat lectiva del professorat de les unitats pedagògiques hospitalàries serà de 23 hores setmanals en Educació Infantil i Primària, i de 18 hores setmanals en Educació Secundària Obligatòria i Batxillerat.

4. Les hores complementàries d’obligada permanència són 7 hores setmanals en Educació Infantil i Primària. En Educació Secundària Obligatòria i Batxillerat, les hores complementàries d’obligada permanència són 7 hores setmanals i 5 hores de còmput mensual.

5. L’horari complementari d’obligada permanència es destinarà a la coordinació amb els centres de referència de l’alumnat i amb el personal del centre hospitalari.

6. Les hores assignades a les funcions de coordinació podran estar compreses entre les tres i cinc hores setmanals, i es basaran en les necessitats existents.

7. El personal docent de les unitats pedagògiques hospitalàries podrà disposar d’una vesprada formativa setmanal, amb la finalitat de desenrotllar el programa d’activitats formatives (PAF), que serà supervisat i impulsat per la direcció territorial d’educació corresponent.

8. Els desplaçaments que generen les coordinacions quedaran subjectes a l’Orde 44/2012, que regula les itineràncies del professorat.

CAPÍTOL IV

*Agrupacions pedagògiques hospitalàries (APH)*

*Vint-i-dosé. Agrupacions pedagògiques hospitalàries (APH)*

1. D’acord amb l’article 57 de l’Orde 20/2019, de 30 d’abril, les unitats pedagògiques hospitalàries estaran adscrites a la direcció territorial d’educació corresponent i, amb la finalitat de desenrotllar actuacions coordinades amb l’alumnat hospitalitzat, s’organitzaran en agrupacions pedagògiques hospitalàries (APH), d’acord amb els criteris establits per l’òrgan directiu en matèria d’atenció educativa hospitalària.

2. La composició d’una agrupació pedagògica hospitalària estarà formada per tota la plantilla del personal docent de les unitats pedagògiques hospitalàries adscrites.

3. Les agrupacions pedagògiques hospitalàries comptaran amb una persona coordinadora designada segons el que establix el resolc vint-i-quatré d’esta resolució.

4. El claustre és l’òrgan de participació del personal docent adscrit a les unitats pedagògiques hospitalàries que formen l’agrupació. Està presidit per la persona coordinadora, que convocarà i estendrà acta de cada una de les sessions.

5. Les agrupacions pedagògiques hospitalàries, amb les seues respectives unitats, són les que s’indiquen en l’annex III d’esta resolució, sense perjuí que la conselleria amb competències en matèria d’educació puga habilitar noves agrupacions pedagògiques hospitalàries o modificar les existents.

*Vint-i-tresé. Pla d’activitats i memòria final de les agrupacions pedagògiques hospitalàries*

1. El pla d’activitats de les agrupacions pedagògiques hospitalàries comprendrà la planificació i l’organització de les actuacions que han de desenrotllar per a un curs escolar, d’acord amb les funcions que té atribuïdes el personal docent, el que disposa esta orde i les directrius de la direcció general amb competència en atenció educativa hospitalària.

2. Cada agrupació pedagògica hospitalària comptarà amb un pla d’activitats i la memòria final corresponent.

3. El pla d’activitats inclourà, almenys, els aspectes següents:

a) Objectius de l’agrupació pedagògica hospitalària.

b) Proposta educativa que inclourà la planificació de les activitats complementàries.

c) Programes i actuacions que es realitzaran, amb l’especificació de la temporització, els agents implicats i l’alumnat destinatari.

d) Relació del personal de l’agrupació pedagògica hospitalària, amb la indicació de l’especialitat, el lloc de treball i la distribució horària setmanal de la jornada laboral.

e) Organització de la coordinació entre el personal sanitari, els centres docents i les famílies o representants legals.

f) Organització de la coordinació entre les unitats pedagògiques hospitalàries de l’agrupació.

g) Organització de les col·laboracions amb associacions i entitats públiques i privades sense ànim de lucre per a complementar les actuacions que es desenrotllen a través de la docència directa amb l’alumnat hospitalitzat.

h) Organització d’altres figures de coordinació del resolc vint-i-cinqué d’esta resolució, en cas de necessitat.

i) Planificació de les activitats formatives.

j) Altres aspectes rellevants per a aconseguir els objectius de l’agrupació.

4. Al finalitzar el curs escolar, cada agrupació pedagògica hospitalària elaborarà una memòria final, que comportarà un procés de reflexió conjunta sobre les actuacions realitzades, l’organització i el funcionament, els criteris i els procediments d’atenció educativa hospitalària, el seguiment a l’alumnat, les propostes de millora i l’optimització dels recursos. La direcció general competent en atenció educativa domiciliària determinarà el format i el contingut d’esta memòria.

5. La persona coordinadora de l’agrupació pedagògica hospitalària liderarà l’elaboració i la implementació del pla d’activitats, així com la redacció de la memòria final, i remetrà esta documentació a la direcció general competent en atenció educativa hospitalària i a la inspecció educativa, en els terminis disposats per la conselleria competent en matèria d’educació.

*Vint-i-quatré. Persona coordinadora de l’agrupació pedagògica hospitalària*

1. Cada agrupació pedagògica hospitalària disposarà d’una persona coordinadora, entre el personal docent funcionari de carrera que la conforma, a través del sistema ordinari de provisió de llocs de lliure designació, d’acord amb l’article 110 de la Llei 4/2021, de 16 d’abril, de la Generalitat, de la funció pública valenciana.

El període de nomenament serà d’un curs. L’òrgan directiu amb competències en atenció educativa hospitalària podrà designar i prorrogar el període de nomenament de la coordinació fins a esgotar el temps de la comissió de servici del lloc específic de la persona designada, sempre que no es modifiquen o se suprimisquen els llocs ocupats i la persona coordinadora designada no tinga un informe desfavorable en l’exercici de les seues funcions.

2. La persona coordinadora de l’agrupació pedagògica hospitalària tindrà les funcions següents:

a) Coordinar l’elaboració i avaluació del pla d’activitats de l’agrupació pedagògica hospitalària i la memòria final d’esta.

b) Convocar i presidir el claustre, estendre acta de cada sessió i vetlar perquè es complisquen les decisions que s’adopten.

c) Afavorir la convivència en l’agrupació pedagògica hospitalària, garantir la prevenció i la mediació en la resolució dels conflictes.

d) Gestionar els recursos econòmics, l’autorització dels gastos i l’ordenació dels pagaments de les unitats pedagògiques hospitalàries de la seua competència, així com registrar i actualitzar l’inventari dels recursos materials.

e) Comunicar al personal docent aquelles informacions d’interés per a complir les seues funcions.

f) Elaborar els horaris i supervisar el compliment dels horaris i de les funcions del personal docent de les unitats pedagògiques hospitalàries adscrites que s’establixen en la normativa vigent. S’entregaran els horaris i s’informarà al respecte la inspecció educativa de referència en l’àmbit.

g) Posar en marxa els mecanismes per a cobrir les vacants que es produïsquen per absències i baixes del professorat, segons els criteris establits per l’Administració educativa.

h) Notificar setmanalment el registre d’alumnat atés i el nombre total de pacients ingressats escolaritzats en ensenyances de l’àmbit d’aplicació de l’atenció educativa hospitalària.

i) Coordinar la participació i col·laboració amb associacions i entitats públiques i privades sense ànim de lucre.

j) Participar en la comissió coordinadora de l’atenció educativa domiciliària i hospitalària.

k) Qualsevol altra que li siga encomanada per l’Administració educativa.

3. Les unitats pedagògiques hospitalàries amb tres o més docents disposaran, a més, d’una persona coordinadora de la unitat, que serà responsable de posar en marxa els mecanismes per a cobrir les vacants que es produïsquen per absències i baixes del professorat, segons els criteris establits per l’Administració educativa. La designació es regirà pels mateixos criteris que establix el resolc vint-i-quatré d’esta resolució per a designar la persona coordinadora de l’agrupació pedagògica hospitalària.

4. Les persones coordinadores de les agrupacions pedagògiques hospitalàries entregaran les dades de l’atenció realitzada per les unitats pedagògiques hospitalàries de l’agrupació al servici responsable de l’òrgan directiu amb competències en matèria d’atenció educativa hospitalària, amb la periodicitat que determine este òrgan directiu.

5. En cas d’absència o malaltia de la persona coordinadora, esta serà substituïda pel docent que designe l’òrgan directiu amb competències en atenció educativa hospitalària, oït el claustre de l’agrupació pedagògica hospitalària.

*Vint-i-cinqué. Altres figures de coordinació*

1. En les agrupacions pedagògiques hospitalàries es podran designar, a més de la pròpia coordinació d’agrupació, altres figures de coordinació, en les agrupacions formades per 8 o més docents, segons el que disposa l’article 42 del Decret 253/2019, de 29 de novembre, del Consell, de regulació de l’organització i el funcionament dels centres públics que impartixen ensenyances d’Educació Infantil o d’Educació Primària, i que són les següents:

a) Coordinadora o coordinador de les tecnologies de la informació i la comunicació (TIC).

b) Coordinadora o coordinador de formació.

c) Coordinadora o coordinador d’igualtat i convivència.

d) Qualsevol altra que determine la conselleria amb competències en matèria d’educació.

2. La persona coordinadora de l’agrupació pedagògica hospitalària designarà les coordinacions que considere necessàries per a l’organització i el funcionament entre l’equip docent de les unitats pedagògiques hospitalàries de l’agrupació, preferentment entre els membres funcionaris de carrera i amb formació i experiència en l’àmbit de treball de la coordinació.

3. La persona que exercisca alguna d’estes coordinacions podrà renunciar per causa justificada, que haurà d’acceptar la persona coordinadora de l’agrupació pedagògica hospitalària. Així mateix, podrà ser destituïda per la persona coordinadora de l’agrupació pedagògica hospitalària a proposta raonada de la majoria de les persones components del claustre i prèvia audiència a la persona interessada.

4. Les persones coordinadores de TIC, de formació, així com d’igualtat i convivència, han d’exercir les funcions que s’indiquen en els articles 43.2, 44 i 45 del Decret 253/2019.

5. Tenint en compte les característiques de la coordinació d’igualtat i convivència, és recomanable que ho assumisca la persona del claustre que tinga formació i/o experiència prèvia en qüestions relacionades amb la protecció de la infància i l’adolescència, amb perspectiva de gènere i interseccional i vinculació amb l’entorn sociocomunitari.

6. Cada figura de coordinació descrita en este resolc disposarà d’1 hora setmanal de dedicació.

TÍTOL IV. Qualitat de l’atenció educativa domiciliària i hospitalària

*Vint-i-sisé. Condicions per a l’atenció educativa domiciliària*

1. L’atenció educativa domiciliària serà presencial en el domicili, sense excepcions.

2. La família o representants legals hauran de garantir un espai adequat en el domicili per a impartir la docència.

3. El personal docent que impartix l’atenció educativa domiciliària ha de complir amb les precaucions necessàries i les mesures preventives, vetlant per la salut del menor.

4. Davant de l’incompliment d’alguna d’estes condicions, el servici responsable de l’òrgan directiu amb competències en matèria d’atenció educativa domiciliària podrà suspendre la prestació del personal docent d’atenció educativa domiciliària fins que s’esmene la situació.

5. L’atenció educativa domiciliària no substituïx les competències pròpies del centre educatiu a on l’alumna o l’alumne estiga escolaritzat, sinó que és un recurs addicional de personal de suport al procés d’aprenentatge.

6. El treball amb cada alumna i alumne inclou la coordinació amb el seu entorn escolar per a facilitar informació d’àmbit educatiu, continuar amb el procés d’aprenentatge i avaluació, dissenyar el pla d’incorporació al centre i col·laborar en el pla d’actuació personalitzat, en cas necessari.

*Vint-i-seté. Condicions per a l’atenció educativa hospitalària*

1. L’atenció educativa hospitalària ha de garantir la continuïtat del procés d’aprenentatge i afavorir l’equilibri personal i emocional, reforçant el sentiment de pertinença al grup de referència del centre docent.

2. L’atenció educativa hospitalària es desenrotllarà en termes d’acompanyament educatiu, promoció del benestar socioemocional i detecció de necessitats educatives derivades de les condicions personals i de salut.

3. La unitat pedagògica hospitalària haurà d’informar de les seues funcions i actuacions al personal sanitari, a les famílies o representants legals i a l’alumnat escolaritzat en les ensenyances que establix el resolc tercer de l’àmbit d’aplicació d’esta resolució.

4. L’atenció educativa hospitalària s’impartirà atenent criteris pedagògics, segons l’estat de salut de l’alumna o de l’alumne, i amb l’autorització de la família o representants legals.

5. L’atenció educativa hospitalària ha de garantir el vincle amb el sistema educatiu a través de la coordinació amb el seu entorn escolar per a intercanviar informació d’àmbit educatiu, continuar amb el procés d’aprenentatge i avaluació, dissenyar el pla de transició al centre docent i col·laborar en el pla d’actuació personalitzat (PAP), en cas necessari.

*Vint-i-huité. Funcions del personal docent de l’atenció educativa domiciliària i hospitalària*

Les funcions que ha de complir el personal docent són les que establix l’article 91 de la Llei orgànica 2/2006 i l’article 58 de l’Orde 20/2019 (<https://dogv.gva.es/datos/2019/05/03/pdf/2019_4442.pdf>).

*Vint-i-nové. Col·laboració dels centres docents en l’atenció educativa domiciliària i hospitalària*

Des de l’inici del procés d’atenció domiciliària o hospitalària, el centre docent de referència ha de col·laborar en l’organització, el desenrotllament i el seguiment d’estes mesures d’acord amb l’article 59 de l’Orde 20/2019 (<https://dogv.gva.es/datos/2019/05/03/pdf/2019_4442.pdf>).

*Trenté. Avaluació de l’alumnat en atenció educativa domiciliària i hospitalària*

1. Totes les àrees o matèries corresponents al nivell educatiu que cursa l’alumnat hauran de ser avaluades i qualificades, per a la qual cosa es disposaran les tècniques i els instruments d’avaluació que millor s’ajusten a la seua situació personal i de salut. El centre docent haurà d’adaptar o establir la forma de recuperació de les àrees o matèries que, per les seues característiques, no es puguen desenrotllar en la situació d’atenció educativa domiciliària o hospitalària.

2. El personal docent que desenrotlla l’atenció educativa domiciliària i hospitalària facilitarà a l’alumnat els continguts acadèmics i els instruments d’avaluació dissenyats pel professorat del centre docent. En les coordinacions, el personal docent d’atenció educativa domiciliària i hospitalària informarà del procés d’ensenyança-aprenentatge a la persona tutora i al professorat de les diferents matèries perquè puguen avaluar i introduir les qualificacions en el mòdul docent d’ITACA.

3. En l’atenció educativa domiciliària de l’etapa de Batxillerat, si s’ha fet el trasllat de matrícula al CEED-CV, el professorat d’este serà el responsable de l’avaluació i d’introduir les qualificacions en ITACA. Si no s’ha fet el trasllat de matrícula, el professorat del CEED-CV serà el responsable de l’avaluació i el professorat tutor del centre en el qual està matriculat serà responsable de la introducció de les qualificacions en el mòdul docent ITACA.

4. Les decisions sobre promoció i titulació es prendran atenent el que s’establix amb caràcter general per a la resta de l’alumnat i per a cada una de les etapes educatives, segons les mesures implementades en el pla d’actuació personalitzat (PAP) de l’alumne o l’alumna i d’acord amb la normativa vigent.

*Trenta-uné. Seguiment del funcionament i supervisió de l’atenció educativa domiciliària i hospitalària*

1. El servici responsable de l’òrgan directiu amb competències en matèria d’atenció educativa domiciliària i hospitalària farà el seguiment del funcionament i de la gestió del personal docent de l’atenció educativa domiciliària i de les agrupacions pedagògiques hospitalàries.

2. El servici responsable de l’òrgan directiu amb competències en matèria d’atenció educativa domiciliària i hospitalària gestionarà el procediment de sol·licitud de l’atenció educativa domiciliària i es coordinarà periòdicament amb les persones coordinadores de les agrupacions pedagògiques hospitalàries, les gerències dels hospitals a on es troben les diferents unitats pedagògiques hospitalàries i la inspecció educativa, amb l’objecte de:

a) Valorar la idoneïtat de les diferents actuacions educatives en relació amb els aspectes que puguen incidir en el desenrotllament de la labor pròpia de l’hospital.

b) Establir la coordinació amb el personal sanitari, així com la presència d’este en els espais en els quals es realitza la docència directa, quan la situació clínica dels pacients puga fer-la necessària.

c) Revisar l’adequació i accessibilitat dels espais i la integració de la tecnologia de la informació i la comunicació de cada unitat pedagògica hospitalària en el sistema general de cada hospital.

e) Generar l’estadística i analitzar les dades facilitades per les persones coordinadores de les agrupacions pedagògiques hospitalàries respecte a l’alumnat atés i al nombre total de pacients ingressats escolaritzats en ensenyances de l’àmbit d’aplicació de l’atenció educativa hospitalària.

f) Fer un seguiment de les actuacions pedagògiques domiciliàries i hospitalàries, així com de l’impacte que tenen en l’alumnat convalescent o hospitalitzat de llarga estada, en aquell que rep tractament ambulatori o en els casos d’ingressos intermitents, en les seues famílies o representants legals i centres docents.

g) Fer propostes de millora en l’organització i en el funcionament de l’atenció educativa domiciliària i hospitalària, segons l’anàlisi realitzada.

3. La inspecció educativa vetlarà pel compliment de les disposicions establides en la normativa vigent i supervisarà les actuacions de l’atenció educativa hospitalària i la incorporació progressiva al centre docent de l’alumnat convalescent en atenció educativa domiciliària.

*Trenta-dosé. Comissió coordinadora de l’atenció educativa domiciliària i hospitalària*

1. Per al seguiment i la supervisió del funcionament de les modalitats d’organització de la resposta educativa a l’alumnat que patix una malaltia, es constituirà una comissió coordinadora de l’atenció educativa domiciliària i hospitalària, de la qual formaran part les persones següents:

a) La persona titular de la direcció general competent en atenció educativa domiciliària i hospitalària, o la persona que delegue.

b) La persona titular del servici responsable de l’atenció educativa domiciliària i hospitalària, o la persona que delegue.

c) La inspecció educativa de referència en l’àmbit de l’atenció educativa domiciliària i hospitalària de cada direcció territorial, designada per la Inspecció General d’Educació.

d) La persona titular de la secció responsable de l’atenció educativa domiciliària i hospitalària.

e) Les persones coordinadores de les agrupacions pedagògiques hospitalàries.

f) Una tècnica o un tècnic del servici responsable de l’òrgan directiu amb competències en matèria d’atenció educativa domiciliària i hospitalària.

2. A proposta de la persona titular de l’òrgan directiu amb competències en matèria d’atenció educativa domiciliària i hospitalària, es podran incorporar a la comissió persones expertes en matèries relacionades amb els àmbits d’actuació, que tindran veu, però no vot. En este sentit, i a l’efecte de planificar la formació, podrà incorporar una assessora o un assessor del CEFIRE, designat per l’òrgan directiu amb competències en matèria de formació del professorat.

3. La comissió coordinadora de l’atenció educativa domiciliària i hospitalària té les funcions següents:

a) Acordar els procediments i les pautes generals d’intervenció en les UPH i en l’atenció educativa domiciliària, d’acord amb la normativa vigent i les bones pràctiques en este àmbit.

b) Determinar les necessitats relatives als recursos humans de les unitats pedagògiques hospitalàries i per a l’atenció educativa domiciliària.

c) Determinar les necessitats relatives en els espais i recursos materials de les unitats pedagògiques hospitalàries i per a la creació de noves unitats.

d) Proposar a l’òrgan directiu amb competències en matèria de formació del professorat les accions formatives específiques per al personal docent que realitza la docència directa amb l’alumnat.

e) Elaborar informes i propostes respecte al funcionament i l’organització de les agrupacions pedagògiques hospitalàries i l’atenció educativa domiciliària, amb la finalitat de millorar i optimitzar l’efectivitat de la resposta educativa que proporcionen.

f) Qualsevol altra funció que li assigne, dins de l’àmbit de les seues competències, l’Administració educativa.

4. Esta comissió es reunirà de manera ordinària 2 vegades durant el curs escolar per a desenrotllar les seues funcions i, de manera extraordinària i motivada, a proposta de la persona titular de l’òrgan directiu amb competències en matèria d’atenció educativa domiciliària i hospitalària.

*Trenta-tresé. Formació del personal docent d’atenció educativa domiciliària i hospitalària*

1. L’òrgan directiu amb competències en matèria de formació del professorat convocarà una formació específica per al personal docent que du a terme la docència directa en les unitats pedagògiques hospitalàries o en l’atenció educativa domiciliària, que també podrà estar oberta al professorat en general.

2. Les agrupacions pedagògiques hospitalàries, dins del marc del pla d’activitats, podran organitzar anualment el programa d’activitats formatives (PAF) del personal docent, seguint la resolució anual de la Secretaria Autonòmica d’Educació.

3. La persona coordinadora de l’agrupació pedagògica hospitalària designarà la coordinació de formació a una o un docent d’entre els funcionaris de carrera que la conformen.

4. Les línies generals de formació de les agrupacions pedagògiques hospitalàries són les següents:

a) Formació específica per al lloc de treball:

– Pedagogia hospitalària

– Dol i resiliència

– Educació per a la salut

– Educació emocional

– Salut mental infantil i juvenil

– Alteracions greus de la conducta

– Conductes autolesives i ideacions suïcides

– Trastorns de la conducta alimentària

– Igualtat en la diversitat, coeducació, identitat de gènere i educació sexual

– Mediació i resolució de conflictes

b) Actualització metodològica i didàctica específica de l’especialitat per la qual s’opta

c) Tecnologies de la informació i la comunicació (TIC) aplicades a l’educació:

– Seguretat TIC, tractament de dades i propietat intel·lectual en l’aula

– Plataforma Aules i altres plataformes educatives i administratives de la conselleria competent en matèria d’educació

– Competència digital docent

– Ferramentes per a la gravació i l’edició multimèdia

– Creació de materials didàctics: eXelearning

– Portal educatiu: allotjament de l’espai web de centre i blog docent

– Ciberconvivència i ús responsable d’internet i de les xarxes socials

– Tecnologies per a afavorir l’accessibilitat en l’educació

5. Sense perjuí del que indica el punt anterior, el CEFIRE, a proposta de l’òrgan directiu amb competències en matèria d’atenció educativa domiciliària i hospitalària, podrà planificar i oferir línies de formació addicionals que responguen a les necessitats detectades per a desenrotllar amb més qualitat l’atenció educativa hospitalària i domiciliària.

*Trenta-quatré. Documentació del procediment de l’atenció educativa domiciliària i hospitalària*

L’òrgan directiu amb competències en matèria d’atenció educativa domiciliària i hospitalària posarà a la disposició dels centres docents i de les unitats pedagògiques hospitalàries els models de la documentació necessària per al procediment de l’atenció educativa domiciliària i hospitalària en la pàgina web<https://ceice.gva.es/va/web/inclusioeducativa>

*Trenta-cinqué. Difusió i supervisió de la norma*

1. La difusió de la present resolució es farà a través del *Diari Oficial de la Generalitat Valenciana.*

2. Així mateix, l’òrgan directiu amb competències en matèria d’atenció educativa domiciliària i hospitalària contribuirà a la difusió d’esta norma i la inspecció educativa assessorarà la comunitat educativa.

*Trenta-sisé. Eficàcia*

Esta resolució tindrà efectes des de l’endemà de la seua publicació en el *Diari Oficial de la Generalitat Valenciana.*

  

València, 26 de juliol de 2024

María del Rosario Escrig Llinares

Directora general d’Innovació i Inclusió Educativa

Esta disposició conté annexos. Consulteu-ne la versió en PDF.